L'any 2019, el Departament de Cultura va aportar 5 milions i va cedir 26 espais patrimonials als festivals de música
Els festivals de música catalans amb suport del Departament de Cultura van rebre l'any passat 2,1 milions d'espectadors, una xifra que suposa un increment del 4% respecte del 2018.
L'any 2019, el Departament de Cultura va donar suport a 250 festivals que tenen la seva seu repartida en més de 200 municipis del territori.
Entre els festivals que han registrat un increment més significatiu de públic, destaca el Cruïlla (+103%), l'Anòlia (+70%), l'Ítaca (+40%), el Festivalot de Girona (+33%) i l'Acústica de Figueres (+11%).
La suma de les dades d'impacte econòmic beneficiós sobre el territori que ofereixen 15 d'aquests festivals dona un resultat de 327,8 milions.
Aquestes són algunes de les dades dels festivals musicals celebrats a Catalunya l'any passat que han estat presentades aquest matí en roda de premsa per la consellera de Cultura, Mariàngela Vilallonga.
També han participat a la presentació el secretari general del Departament de Cultura, Francesc Vilaró; la directora general de Cultura Popular i Associacionisme Cultural, Àngels Blasco, i el director de l'Institut Català de les Indústries Culturals (ICEC), Miquel Curanta.
La consellera Vilallonga ha explicat que "dels més de 400 festivals que es fan anualment a Catalunya, i que fan propostes de música en directe de molta qualitat, 250 festivals tenen suport del Departament de Cultura".
Vilallonga ha destacat que els festivals "permeten el maridatge amb el patrimoni cultural" i ha defensat que "unint festivals i patrimoni, fem que l'un doni valor a l'altre".
La consellera de Cultura també ha posat en relleu la importància econòmica d'uns festivals que "generen llocs de treball, atreuen turisme cultural i representen un element d'orgull dels nostres pobles i ciutats".
La llista dels festivals per assistència l'encapçala el Primavera Sound (220.000 espectadors), seguit del Festival Internacional de Jazz de Barcelona (144.000), l'Acústica de Figueres (120.000), el Mercat de la Música Viva de Vic (115.000) i el Sònar (105.000).
No obstant, el gruix dels festivals (190, que representa un 76% del total), reben menys de 5.000 espectadors.
L'estacionalitat encara és un factor de pes en un país turístic i, després la punta a l'alça de Setmana Santa, hi ha un pic màxim d'assistència durant els mesos d'estiu.
Per gèneres, el pop-rock s'emporta el 52% de l'assistència, mentre que el jazz-blues rep el 14% dels espectadors, la música tradicional el 10%, la clàssica el 2%, mentre que un 22% restant s'inscriu en el bloc de la miscel·lània de diversos estils.
En aquest sentit, el secretari general de Cultura, Francesc Vilaró, ha destacat que "es treballa per afavorir la desestacionalització perquè els festivals se celebrin també en altres moments de l'any, sense deixar de concentrar-se a l'estiu" i ha ressaltat que "la diversitat d'apostes i formats fan que tinguem moltes fórmules d'èxit".
La informació difosa avui inclou dades de gènere i d'ús de la llengua catalana segons dos grups de festivals en funció de quina és la institució del Departament de Cultura que els empara.
En el grup de festivals que reben el suport a través de l'Institut Català de les Empreses Culturals (ICEC), d'un total de 2.837 concerts, 984 han estat protagonitzats per dones, el que representa un 35% del total.
La presència de la dona a l'escenari és d'un 15% en els festivals que reben suport de la direcció general de Cultura Popular i Associacionisme Cultural.
El cartell del Primavera Sound va ser paritari i festivals com el de Peralada va incrementar la presència d'artistes femenines, mentre que el Vinyadons va programar 10 concerts femenins d'un total de 14.
En els festivals de l'ICEC, d'un total de 2.837 concerts, 1.647 (el 58%) han estat encapçalats per artistes catalans, els quals han realitzat 854 concerts amb llengua catalana (52%).
El director de l'ICEC, Miquel Curanta, ha ressaltat que "la millora pressupostària assolida recentment ha de revertir en el suport als festivals" i ha explicat que des de l'ICEC s'impulsa un canvi per introduir nous criteris en les línies de suport com són "el talent emergent, l'emprenedoria, el gènere, la llengua o la sostenibilitat".
Pel que fa als festivals de la direcció general de Cultura Popular, de 567 concerts, 86 (15%) han tingut la dona com a protagonista.
Cal destacar que la Fira de la Mediterrània de Manresa va oferir més del 50% dels de la programació femenina, bé sigui amb la dona com a protagonista o com a directora de producció. del total de 567 concerts amb el suport de Cultura Popular, 324 (57%) han estat encapçalats per artistes catalans, amb un 94% d'aquests concerts fets en llengua catalana.
La directora general de Cultura Popular i Associacionisme Cultural, Àngels Blasco, ha subratllat que a Catalunya "estem molt internacionalitzats i tenim la sort de veure molta música d'arrel feta a fora".
"Mitjançant intercanvis, els nostres artistes arriben arreu del món", ha afirmat.
També ha destacat que les dades sobre festivals "permeten constatar que encara hi ha molta feina a fer per garantir la paritat".